Adakah Korea Utara Negara Komunis?

Adakah Korea Utara itu komunis? Seperti negara Cuba, Korea Utara sering digambarkan sebagai negara yang benar-benar sedang mempraktikkan sistem komunisme, bahkan mereka lebih komunis berbanding negara China, Vietnam dan Laos dari seluruh lima negara ‘komunis’ yang masih ada.

Tapi betul ke Korea Utara komunis? Adakah mereka menganggap diri dan negara mereka sebagai komunis? Dan jika tidak, maka Korea Utara sebenarnya negara jenis apa?

Seperti apa saja yang ada di negara itu, persoalan tentang adakah Korea Utara itu komunis juga sedang menjadi satu hal yang rumit untuk dijawab.

Adakah Korea Utara sebuah negara?

Nama penuh yang rasmi untuk Korea Utara adalah Republik Rakyat Demokratik Korea, atau singkatannya, DPRK. DPRK adalah negara yang berdaulat sepenuhnya dengan jalinan hubungan diplomatik bersama beberapa negara lain.

Jawapan tentang status kenegeraan Korea Utara perlu rujuk kembali kepada fakta yang berasal dari perpecahan DPRK dan Republik Korea (Korea selatan). Sama seperti krisis di antara China (Republik Rakyat China) dengan Taiwan (Republik China), Korea Utara dan Korea Selatan masing-masing mengaku sebagai kerajaan sah di seluruh semenanjung Korea.

Oleh itu tidak wujud “negara” seperti Korea Utara, atau Korea Selatan. Yang wujud adalah Republik Rakyat Demokratik Korea dan Republik Korea.

Apa itu komunisme?

Mari kita mulakan dengan ideologi komunis dan pergi kepada persoalan yang lebih besar: pernah wujud ke negara komunis? Dari sudut pandangan yang lebih logik: tidak, tak pernah wujud sebuah negara komunis.

Memang banyak negara yang diperintah oleh parti komunis (Macam Kesatuan Soviet) tapi komunisme hanyalah sebuah fasa akhir, di mana sosialisme akan menyediakan langkah-langkah yang membuka jalannya.

Oleh itu, kita boleh katakan bahawa semua negara ‘komunis’ yang masih wujud dan bekas-bekas negara komunis sebenarnya boleh digambarkan dengan lebih tepat sebagai negara sosialis yang sedang membangun ke arah komunisme.

Dengan itu, jika kalian bertanya kepada Korea Utara apakah negara mereka komunis, mereka mungkin akan menerangkannya dengan cara yang sama: sebagai negara sosialis yang sedang berusaha menuju komunisme.

Benar, kita selalu dengar orang kata “tapi mereka mengaku mereka komunis!” , ini jelas tak berasas, jawapan yang terbaik adalah merujuk kepada sebuah negara yang memiliki ideologi yang cuba mencapai status komunisme tanpa negara itu sendiri telah mencapai keadaan sebagai komunisme.

Jadi mereka ini apa sebenarnya? Jika bertanya “Apakah Korea Utara itu komunis”, ciri-ciri apa yang perlu ada pada sebuah negara untuk melayakkan ia dianggap sebagai mempraktikkan “Komunisme”?

Walaupun penulis pernah menjelaskan tentang komunisme-sosialisme dalam artikel-artikel sebelum ini, penulis akan terang sekali lagi. Siapa lagi yang lebih baik untuk membantu penerangan penulis selain dari Karl Marx sendiri kan?

Apa Kata Marx

“Dalam fasa tertinggi masyarakat komunis, setelah memperhambakan subordinasi individu (individu yang lebih lemah) kepada pembahagian kerja, dengan itu anti tesis antara mental dan fizikal pekerja telah lenyap; setelah bekerja bukan saja menjadi cara meneruskan hidup tetapi turut menjadi kehendak utama kehidupan; setelah kuasa produktif meningkat dengan perkembangan individu secara menyeluruh, dan semua sumber kekayaan bersama mengalir dengan lebih banyak – barulah dapat merentas ufuk sempit hak borjuasi secara keseluruhan dan masyarakat akan menulis pada sepanduk  : Dari semua orang berdasarkan kemampuan, kepada semua orang berdasarkan keperluan!” – Karl Marx, Critique of the Program Gotha (1875)

Oleh itu, apa yang dimaksudkan Marx adalah untuk mencapai tahap yang lebih tinggi dengan serius (iaitu komunisme. ‘Tahap rendah adalah sosialisme.), ada beberapa prasyarat yang diperlukan, terutamanya, buruh tidak lagi menjadi keperluan  untuk mencapai kehidupan, dan apa yang dilakukan seseorang itu haruslah berdasarkan pilihan masing-masing.

Sebenarnya Marx menulis banyak lagi sebab mengapa semua ini berlaku, tetapi hari ini kita boleh katakan apa yang dia cuba sampaikan mungkin ada kebaikannya tetapi sudah tak relevan dengan situasi hari ini, tak kira lah ideologi ini progresif setinggi mana sekali pun.

Dia juga menyebut tentang perkembangan kuasa produktif yang menekankan pemahaman Marxisme mengenai situasi material yang mengatur kehidupan. Sekiranya tidak ada kemajuan dalam pengeluaran, komunisme adalah sangat mustahil. Kekayaan bersama mesti melimpah ruah memasuki era pasca kekurangan, di mana orang ramai tidak perlu lagi takut akan mati kelaparan atau diusir dari rumah mereka.

Kemudian, pada baris terakhirnya adalah ayat yang popular. Dari semua orang berdasarkan kemampuan masing-masing, kepada semua orang berdasarkan keperluan masing-masing. Ini merangkumi segala kaitannya dengan komunisme.

Oleh itu, kita kembali kepada persoalan utama. Adakah Korea Utara komunis?  Bagi penulis, Korea Utara tak membawa ciri-ciri komunisme. Usahkan perkara lain di mana Engels menerangkan tentang bagaimana komunisme itu tidak bernegara, Korea Utara pasti memerlukan rakyat bekerja untuk menyara hidup, kekayaan bersama mengalir tetapi bukan dalam jumlah yang setara, kuasa produktif tak berada pada tahap yang cukup tinggi dan belum tentu jika bekerja kini dah jadi satu kehendak hidup di sana.

Ini bukan kritikan terhadap Korea Utara saja, kerana tak ada mana-mana negara komunis yang berjaya mencapainya. Dengan tahap produktif semasa, belum ada mana-mana negara dalam sejarah yang pernah melakukannya dan Korea Utara tidak terkecuali. Dan mereka sendiri tak pernah klaim apa-apa tapi orang lain yang membuat klaim di atas nama mereka.

Oleh itu, dalam mencari jawapan tentang adakah Korea Utara itu komunis, soalan yang sepatutnya mungkin “adakah Korea Utara sebenarnya mahukan komunisme?” Adakah mereka komunis secara ideologi?

Korea Utara sebelum ini merupakan negara yang berprinsip Marxis-Leninisme seiring dengan idea anti-revisionis yang bermakna mereka berkongsi sedikit pengaruh Maoisme, dan untuk satu jangka masa yang panjang, potret Marx dan Lenin boleh dilihat di Dataran Kim Il Sung.

Namun semua Ini telah berubah dalam beberapa dekad kebelakangan ini, di mana ramai yang mendakwa ini membuktikan bahawa Korea utara tidak lagi mempraktikkan idea-idea komunis. Tapi tentulah pandangan ini agak pelik. Ia tidak ada kaitan dengan landasan ideologi atau apa saja yang dikatakan oleh Marx, semua itu hanya estetika. Tapi masih ada penjelasannya.

Kebangkitan Juche dan kaitan dengan komunisme Korea Utara

Korea Utara sejak tahun 1970-an telah mempromosikan ideologi Kimilsungisme – yang kini lebih dikenali sebagai Juche. Bagi menjelaskan Juche dengan lengkap, kita perlu tulis artikel berbeza. Tapi secara ringkas, Juche membawa maksud ‘kemandirian’ dan menyokong falsafah seorang manusia adalah penentu nasib mereka sendiri.

Falsafah asas utama yang Kim Jong-Il sokong sebagai bentuk unik kepada teori sosialis sehingga saat itu adalah, sementara materialisme sejarah Marxis menegaskan situasi material sebagai kuasa yang mengatur perubahan dalam struktur masyarakat, Juche menegaskan bahawa walaupun tanpa situasi material yang tepat,  sebuah negara boleh membangun dan mengekalkan sosialisme melalui keyakinan ideologi yang kuat dan dorongan manusia.

Ramai yang berpendapat ini mungkin antara punca mengapa Korea utara masih tidak runtuh di saat beberapa negara blok sosialis lain seperti Soviet telah jatuh.

Ia turut menegaskan konsep ‘sosialisme gaya kita’, yang merupakan keistimewaan Juche dalam situasi Korea. Mungkin negara lain tak boleh ‘copy-paste’ idea-idea itu ke dalam sistem masing-masing, tetapi itulah sebabnya mereka berbeza. Juche menyeru kebebasan ideologi untuk negara-negara sosialis.  Negara yang ingin menjadi komunis tidak boleh mengikut dogma.

Korea Utara meraikan situasi unik yang ada pada mereka dan mahu mencapainya dengan gaya tersendiri, jadi, tak hairanlah jika gambar Karl Marx dan Vladmir Lenin tidak lagi ada tempat di Korea Utara. Melalui kerangka struktur Juche, sementara mereka terhutang budi sikit sebanyak dengan pengaruh ideologi, pendahulunya tak banyak mempengaruhi ideologi Korea Utara.

Falsafah itu benar-benar timbul setelah berlaku perpecahan antara DPRK dan negara-negara jirannya seperti Republik Rakyat China dan Kesatuan Soviet, di mana pada masa itu Korea Utara mulai mengambil pendekatan yang lebih terasing dan bersikap lebih berdikari.

Adakah Korea Utara sebuah negara komunis? Tidak. Tak pernah ada negara komunis yang pernah wujud. Korea Utara secara rasmi sekurang-kurangnya adalah sebuah negara sosialis yang dipandu oleh idea-idea Juche yang sedang menuju ke arah fasa terakhir sebuah negara komunis tak berkelas.

Bahkan, walaupun nama rasminya adalah “Republik Rakyat Demokratik Korea”, ramai pihak pemerhati telah menggambarkan sistem politik Korea Utara lebih cenderung ke arah pemerintahan monarki mutlak atau “kediktatoran hereditari (keturunan)”. Atas sebab yang sama ini lah kerajaan Korea Utara adakalanya digelar sebagai Dinasti Kim.

Negara Republik Rakyat China sekurang-kurangnya masih mengaku mereka mempraktikkan komunisme walaupun hakikatnya apa yang kita lihat hari ini jelas bertentangan dengan dasar-dasar asas komunis sendiri. Berbeza dengan Korea Utara yang tidak lagi mengaku mereka adalah komunis.

Sesiapa pun tentu akan ada pendapat tersendiri mengenai sistem pemerintahan negara Korea Utara mahu pun mana-mana negara yang kononnya ‘komunis’, tetapi secara rasminya inilah ideologi yang Korea Utara pegang, Juche, dan ia diasaskan dan diperintah secara ketenteraan diktator unitari melalui Parti Pekerja Korea yang berideologi Juche-Songun.

RUJUKAN:

Myers, Brian Reynolds (2011). The Cleanest Race: How North Koreans See Themselves and Why It Matters. Melville House

Suh, Dae-Sook (1981). Korean Communism, 1945–1980: A Reference Guide to the Political System. Honolulu: The University Press of Hawaii.


Puisi Terpendek Di Dunia Oleh Muhammad Ali

Pada tahun 1975 di Harvard University, Muhammad Ali, seorang peninju terbaik di dunia, telah menghasilkan puisi yang paling pendek di dunia.

Semasa memberi ucapan untuk majlis graduasi, mahasiswa di sana cukup terkesima dengan ucapan Muhammad Ali berkenaan persahabatan dan perpaduan. Selepas itu, mahasiswa meminta Muhammad Ali berpuisi. Lalu, dia berpuisi,

“Me, We.”

Tiada siapa yang tahu yang dimaksudkan oleh Muhammad Ali dengan puisi tersebut. Yang menjadi persoalan terbesar pemuisi adalah apakah yang menjadi puisi itu puisi?

Adakah puisi itu seperti mesin? Seperti letupan? Seperti mimpi? Sebuah gelombang? Pemuisi selalu menggunakan metafora untuk menggambarkan definisi.

Walau apa pun definisi yang cuba diketengah berkenaan puisi, terdapat beberapa ciri yang telah membentuk puisi.

Puisi adalah sebuah seni yang mempunyai disiplin yang tinggi dalam membentuk sebuah definisi yang mudah. Puisi yang berirama suatu ketika dahulu digunakan untuk mengingati kisah-kisah ataupun peristiwa-peristiwa tertentu.

Puisi tak semestinya perlu berlirik seperti yang terdapat dalam karya Apfel oleh Reinhard Dohl dan Silenco oleh Eugen Gomringer.

E.E Cummings menulis puisi mengikut pembentukan dan dinamik keadaan dunia itu sendiri seperti dia membentuk puisi seperti daun yang bergugur dari pokoknya. Ini yang menjadikan puisi seolah mengakuri seni visual.

Sekiranya sifat visual puisi agak kabur, mungkin apa yang tinggal adalah muzik. Ini menimbulkan persoalan baru, adakah lirik lagu itu sebuah puisi?

Tidak ramai yang anggap lirik muzik sebagai sebuah puisi. Tapi lirik muzik yang dihasilkan oleh seniman seperti Bob Dylan, Paul Simon dan Tupac Shakur mampu menjadi sebuah puisi tanpa kehadiran irama lagu dan muzik.

Dalam rap pula, sifat puisi sepert irama, ritma dan visualiti tak dapat dipisahkan dalam rap.

Penulisan dalam puisi yang mempunyai selang dan berhenti pada suatu tempat, membantu pembaca membaca puisi secara berirama. Tetapi apabila benda-benda itu tiada, adakah puisi itu menjadi puisi? Mungkin tidak lagi.

Puisi menggunakan permainan kata dan gambaran yang kabur dalam menghasilkan prosa dan diformatkan dalam bentuk perenggan.

Kalau kita tidak melihat puisi dalam bentuk fizikalnya, dan lebih pada konsep, kita akan dapati puisi sentiasa berada di sekeliling kita.

Garisan antara prosa, muzik, dan seni visual mempunyai garisan yang sangat nipis dan terlalu kabur.

Tapi satu perkara yang kita pasti iaitu definisi perkataan poetry itu sendiri. Ia berasal perkataan Yunani, poiesis yang bermaksud “mencipta”. Mengambil bahan-bahan mentah dunia untuk mencipta sebuah kefahaman yang baru.

Dan ia menjadi maksud apakah yang dimaksudkan oleh manusia dalam cara hanya manusia saja dapat difahami.

Kajian pernah dilakukan ke atas robot untuk menulis sebuah puisi, untuk membezakan puisi yang dihasilkan oleh manusia dan robot. Jawapannya menarik, robot tidak mampu menghasilkan puisi seperti ia mampu menghasilkan jurnal, mencipta peralatan dan melakukan proses perubatan


Korang Tahu Tak Yang Marikh Dipenuhi Ais?

Teknologi angkasa hari ini telah menyingkap banyak rahsia yang terselindung di sebalik planet bernama Marikh.

Rahsia ini dikupas lapisan demi lapisan untuk menjayakan matlamat akhir: satu hari manusia boleh mendiami planet ini… atau sekurang-kurangnya menjejak. Mungkin ada yang tertanya-tanya – apa gunanya? Rugi saja… baik belanja untuk pulihkan Bumi.

Sebenarnya Bumi harus dipulihkan. Tetapi usaha aeroangkasa tidak boleh berhenti, walaupun demi Bumi.

Industri aeroangkasa tidak patut dipersalah atas apa yang sedang berlaku di Bumi. Malah aeroangkasa mungkin satu hari menyediakan jendela untuk keluar daripada Bumi.

Sebab itulah misi Marikh tidak sia-sia ataupun merugikan. Setiap sen yang dibelanja untuk Marikh sebenarnya menciptakan teknologi baru. Teknologi ini boleh digunakan untuk kemudahan manusia.

Sebagai contoh, teknologi LASIK dan LED sebenarnya tercipta melalui usaha gigih NASA dalam bidang aeroangkasa.

Pendaratan Bulan pada tahun 1969 memberikan sumbangan pada industri kesihatan.

Kerana komponen yang dicipta kemudian menjadi imbasan MRI (Lee, 2019). Jadi kepada yang kata pendaratan Bulan itu penipuan, kalian percaya pula pada imbasan MRI.

Teknologi manusia dijangka akan bertambah lebih maju. Kerana hari ini bukan NASA sahaja yang sedang bergiat untuk pergi ke Marikh. Lebih ramai bertanding, lebih banyak teknologi boleh dihasilkan.

Manusia menghala ke zaman kegemilangan teknologi. Dan hari ini, berkat daripada teknologi-teknologi pelopor ini, manusia sudah tahu yang Bulan mempunyai ais (Carpineti, 2021)

Kepentingan Ais Marikh Pada Manusia

Marikh meninggalkan petunjuk yang keras. Satu masa dahulu, permukaan Marikh sangat kaya dengan air dan gas rumah hijau. Apabila ada air, tentu sekali boleh ada kehidupan.

Marikh barangkali mempunyai kehidupan yang menyelami lautan mudanya (Siegel, 2019).

Lama kelamaan, Marikh hilang segalanya. Lautannya menjadi kering. Atmosferanya lenyap.

Semua potensi pun lesap. Hari ini Marikh hanya merah menyala, tetapi permukaan keringnya menutup rizab ais begitu banyak.

Ais ini dijangka merupakan air yang diserap bumi Marikh. Kalau bercakap pasal ais, mungkin ramai akan membayangkan seperti Bumi… sebuah planet yang berkutubkan ais.

Untuk pengetahuan semua, ais di planet Marikh sebenarnya besar. Saintis membuat anggaran kasar bahawa ais bersaiz lebih daripada 5,000,000 kilometer persegi ditemui di permukaan dan dalam planet Marikh.

Cukup untuk menutup permukaan Marikh dengan ais sedalam 35 meter (Christensen, 2006).

Suhu Marikh bantu mengekalkan ais ini. Atmosferanya didapati 100 kali ganda lebih nipis untuk dibandingkan dengan Bumi. Jadi Marikh tidak mampu menyimpan haba.

Tanpa atmosfera, suhu Marikh boleh turun ke paras -60ºC hingga -125ºC. Semasa musim panas (summer), iklim Khatulistiwa Marikh mempunyai suhu 20ºC yang agak sesuai (tetapi sejuk) untuk manusia.

Walau bagaimanapun, suhu itu hanya pada waktu siang sahaja. Menjelang malam, tempat yang sama mempunyai suhu -73ºC (Sharp, 2017).

Jadi semua boleh bayang kenapa Marikh boleh menyimpan ais. Suhunya memang rambang dan sentiasa sejuk beku… lebih sejuk daripada peti sejuk beku. Andainya manusia boleh menciptakan teknologi seperti rumah kalis beku yang terjamin selamat, mungkin manusia boleh mencairkan ais Marikh untuk kegunaan harian?

Mungkin boleh – mungkin tidak. Pertama sekali, air Marikh tidak bertakung dalam bentuk bongkah ais gergasi. Sebaliknya, air Marikh wujud dalam keadaan pasir basah yang beku (Moskowitz, 2014).

Jadi sumber air sebenar perlu dikenal pasti terlebih dahulu, kerana proses penapisan mungkin tidak sesuai digunakan di sini. Sumber air juga bukan jalan penyelesaian, kerana jenis air tersebut perlu dikenal pasti pula… sama ada air masin atau air tawar.

Setakat ini semua air Marikh didapati sangat masin… jauh lebih masin daripada air Laut Merah (Hernandez, 2015).

Air laut Marikh mempunyai jumlah perchlorate begitu tinggi – mampu menjejaskan organ dalaman. Jadi saintis mungkin perlu menggunakan cara tertentu untuk membuat air ini boleh diminum… yang akan menggunakan bahan api (untuk tenaga) pula.

RUJUKAN:

Carpineti, A. (2021, Februari 9). There’s Plenty of Water Ice Buried on Mars According to New Map. IFL Science.

Christensen, P.R. (2006). Water at the Poles and in Permafrost Regions of Mars. Elements. 3 (2): 151-155.

Hernandez, D. (2015, Mei 10). What It Would Take To Drink The Water on Mars. Huffpost.

Lee, B.Y. (2019, Julai 20). What the Apollo 11 Moon Landing Did For Medicine and You. Forbes.

Moskowitz, C. (2014, Julai 25). Martian soil salts may make water ice all wet. Scientific American.

Sharp, T. (2017, November 3). What is The Temperature of Mars? Space.

Siegel, E. (2019, Mei 14). This Is Why Mars Is Red and Dead While Earth Is Blue and Alive. Forbes.


Perayaan Nyepi: Tradisi Berkurung Bali

Perintah Kawalan Pergerakan dan Perintah Berkurung mula dilaksanakan di kebanyakan negara di seluruh dunia bersempena dengan krisis yang melanda. Bagi rata-rata masyarakat, ini merupakan kali pertama dalam sejarah dikenakan perintah berkurung atau duduk dalam rumah oleh kerajaan.

Langkah-langkah pencegahan penularan wabak perlu dipastikan jika ada orang yang ingin keluar rumah seperti memastikan jarak yang selamat dan lain-lain. Masyarakat yang duduk di rumah mula berfikiran kreatif dan inovatif dengan mencuba pelbagai jenis masakan, pertukangan, riadah dan lain-lain.

Namun, adakah anda tahu bagi masyarakat Bali,aktiviti berkurung secara tahunan merupakan suatu tradisi bagi mereka sejak sekian lama? Bahkan talian internet juga akan diputuskan di Bali selama 24 jam! Perayaan Nyepi merupakan perayaan yang penting di kalangan masyarakat Hindu di Bali yang menandakan Tahun Baru di Kalendar Caka (antara kalendar yang digunakan masyarakat Bali).

Nyepi merupakan hari senyap yang berlaku selama 24 jam pada hari pertama dalam 10 bulan kalendar Cakka. Ia merupakan hari yang diwajibkan untuk senyap dan dikhaskan supaya masyarakat boleh bermuhasabah diri.Nyepi merupakan masa untuk penyucian diri pada Tahun Baru.

Semua roh-roh jahat dianggap meninggalkan Bali semasa Hari Nyepi. Mereka percaya bahawa roh-roh jahat akan menganggap tiada sesiapa yang tinggal di pulau itu, dan akhirnya roh-roh itu pun akan meninggalkan tempat mereka.

Perayaan Nyepi melibatkan beberapa siri aktiviti yang diadakan selama beberapa hari. Seminggu sebelum Hari Nyepi, anda akan melihat setiap banjar (kampung) mencipta patung berbentuk raksasa gergasi. Patung-patung ini dipanggil ogoh-ogoh dan mewakili roh-roh jahat yang dipandu untuk keluar dari pulau itu semasa perayaan diadakan. Beberapa hari sebelum perayaan Nyepi, upacara Melasti diadakan.

Upacara ini dinamakan bersempena nama Pantai Melasti yang menjadi tempat utama upacara itu. Dalam kepercayaan Hindu, sumber air dianggap sebagai air kehidupan.Dalam upacara ini, masyarakat dibentuk berkelompok-kelompok ke sumber air seperti danau di laut. Setiap kelompok berasal dari wilayah atau desa yang sama.

Seluruh peserta memakai baju berwarna putih. Para pemangku (pendeta) akan berkeliling dan memercikkan air suci kepada seluruh warga yang datang. Ia merupakan suatu proses penyucian bagi menghadapi Hari

Nyepi.Anda boleh melihat upacara Melasti melalui video ini:

Sehari sebelum Nyepi akan diadakan suatu upacara lagi. Upacara ini bermula dengan berdoa di kuil diikuti dengan ‘pengrupukan’ iaitu aktiviti di mana ahli keluarga dan sanak saudara akan memukul objek-objek seperti periuk, kuali dan lain-lain yang berbunyi kuat di sekeliling rumah mereka bagi menghalau roh jahat.

Roh-roh ini diwakili dengan patung ogohogoh yang akan diarak di jalanan hingga ke pekan pada jam 3 petang. Tempat yang popular untuk melihat perarakan ogohogoh ialah di Jalan Monkey Forest pada jam 5 petang. Di situ, kanak-kanak dan  laki-laki akan mengangkut raksasa-raksasa mereka di atas rangka buluh dan dibawa di atas bahubahu mereka sambi diangkut di jalan. Akhirnya, patung itu akan dibawa pulang untuk dibakar di setiap kampung.

Maka, hari berikutnya, tibalah hari kesepian atau Hari Nyepi. Setiap orang yang berada di    Pulau Bali ketika ini harus menghormati peraturan Nyepi. Terdapat empat pantang larang utama bagi penganut Hindu dalam Hari Nyepi iaitu: Amati Geni (tiada api, lampu, elektrik), Amati Karya (tiada aktiviti pekerjaan), Amati Lelunganan (tiada pelancongan ) Amati Leanguan (puasa dan tiada hiburan). Pantang larang itu mencipta suasana yang begitu tenang di mana masyarakat akan berehat seketika dari teknologi dan dapat merehatkan mata dari skrin-skrin gajet untuk sehari.

Manakala pada hari berikutnya, merupakan Hari Ngembak Geni. Pada hari itu, masyarakat Hindu Bali akan saling ziarah-menziarahi dan saling memaafkan antara satu sama lain. Mereka juga akan melakukan aktiviti Dharma Canthi iaitu aktiviti membaca Sloka, Kekidung, Kekawin dan lain-lain ( lirik dan lagu purba).

Anda ingin melihat bagaimana Hari Nyepi disambut di Bali? Bagi tahun 2021 tahun depan jika berkesempatan, Hari Nyepi akan disambut pada 14 Mac. Antara peraturan yang perlu dipatuhi dan perkara yang perlu dipertimbangkan semasa Hari Nyepi:

Pengalaman melihat suasana Hari Nyepi pasti berbeza dengan perayaan lain. Dalam masa 24 jam, anda akan merasakan suasana di pulau yang begitu sunyi melainkan bunyi burungburung, itik dan haiwan-haiwan lain.

Walau bagaimanapun, sambutan Hari Nyepi di Bali tahun ini pada bulan Mac lalu menimbulkan kontroversi kerana krisis yang sedang melanda dan perhimpunan mereka yang melibatkan ribuan orang semasa upacara Merasti dan perarakan patung raksasa mereka. Pada 31 Mac, Bali telah mengumumkan darurat berikutan bilangan orang yang dijangkiti meningkat dengan mendadak.

Kesimpulannya, dapat dilihat bahawa Hari Nyepi merupakan suatu tindakan nyata yang dibuat oleh masyarakat Bali untuk memelihara alam sekitar, kebersihan udara dan mengawal pencemaran alam sekitar walaupun hanya sehari dalam setahun. Begitu juga, Hari Nyepi dianggap sebagai suatu inisiatif untuk menjaga keharmonian sosial.

RUJUKAN:

1) indo.com (n.d.) Bali”s Day of Silence. Retrieved from http://www.indo.com/culture/nyepi.html

2) Elly Earls (1 May 2020). Bali’s Day of Quiet Reflection. Retrieved from http://www.bbc.com/travel/story/20200430-where-lockdown-is-an-annual-tradition

3) Ni Komang Erviani (28 February 2019). Denpasar airport to close 24 hours for Nyepi. Retrieved from https://www.google.com/amp/s/www.thejakartapost.com/amp/news/2019/02/28/denpasarairportt  o-close-24-hours-for-nyepi.html

4) Ni Komang Erviani (31 March 2020). COVID-19: Bali declares state of emergency as cases climb, local transmission detected. Retrieved from

https://www.google.com/amp/s/www.thejakartapost.com/amp/news/2020/03/31/covid-19-  balideclares-state-of-emergency-as-cases-climb-local-transmission-detected.html


5G Sebarkan Covid-19?

Terkejut sebenarnya bila baca berita beberapa hari lepas. Oranng UK ni punya dungu sampai boleh bakar Menara telekomunikasi 5G mereka, sebab terlalu percayakan teori konspirasi. Teori konspirasi yang tersebar itu mengatakan teknologi 5G memangkin penyebaran COVID-19.

Dengar sekali bunyinya macam mengarut. Dengar dua kali bunyinya macam boleh pakai. Sebab COVID-19 dari China. Teknologi 5G walaupun bukan dipelopori China, tapi yang mendahului sekarang dalam perlumbaan 5G ini adalah Huawei, yang datang dari China.

Perkaitan-perkaitan inilah yang menimbulkan rasa ragu-ragu dan paranoid yang memarakkan lagi penyebaran teori konspirasi ini. Tapi sebenarnya kalau anda faham asas teknologi 5G tu, senang sahaja nak tolak mentah-menatah teori konspirasi ni.

Oleh itu, hari ini, saya nak kongsikan pada anda, pembongkaran teori konspirasi 5G.

Apa itu 5G?

5G ni satu akronim ringkas yang bermaksud 5th Generation. Maksudnya, teknologi 5G ini adalah teknologi generasi ke-5 yang memungkinkan data dan maklumat dibawa menerusi gelombang radio. Ada banyak beza antara teknologi 5G ini dengan teknologi yang datang sebelumnya.

Secara asasnya, perbezaan yang jelas adalah jumlah data yang boleh dibawa melalui gelombang radio. Lebih canggih teknologi itu (lebih maju generasinya) lebih banyak data yang boleh dibawa. Senang nak faham, lebih tinggi “G” tu lebih banyak kbps, mbps ataupun mungkin juga gbps yang boleh dipindahkan.

Macam mana 5G boleh mencapai tahap sebegitu? Ini kerana 5G beroperasi pada julat frekuensi yang lebih tinggi. Kalu 4G beroperasi pada julat frekuensi 2-8 GHz, 5G pula beroperasi pada frekuensi 30 GHz.

Asas Gelombang

Tapi apa maksudnya nombor-nombor tu semua? Ha, ni yang saya nak terangkan. Frekuensi ni semua berkait dengan gelombang. Dan nak senang faham karakteristik gelombang ni, kita kena bandingkan dengan gelombang bunyi.

Tengok pada gambar kat atas ni. Gambar ini menceritakan tentang asas gelombang Lebih tinggi frekuensi lebih banyak tenaga yang terhasil. Lebih banyak tenaga yang ada, lebih banyak data yang boleh dibawa.

Tapi anda juga perlu ingat. Lebih tinggi frekuensi gelombang, lebih pendek gelombang yang terhasil itu. Senang kan nak faham?

Jadi cuba kita bandingkan dengan dunia sebenar. Cuba bayangkan anda sedang menonton perarakan hari merdeka. Dan dari jauh anda mendengar bunyi pancaragam.

Cuba ingat, bunyi apa yang anda akan dengar terlebih dahulu? Anda akan dengar bunyi drum bass dulu, pastu mungkin dengar bunyi tuba. Bila dah makin hampir baru dengar bunyi trumpet semua.

Samalah bila anda kena menghadap jiran yang buat orang kahwin. Dari jauh mesti dengar bunyi bass yang kuat, bila dah dekat barulah dengar bunyi orang nyanyi karaoke.

Kenapa? Sebab bunyi bass ni, mempunyai frekuensi yang rendah, jadi gelombang dia lebih panjang, dan dia boleh pergi lebih jauh. Bunyi trumpet ni terhasil pada frekuensi tinggi, jadi gelombang dia lebih pendek, jadi tak boleh nak pergi jauh.

Kesimpulan

Macam mana kita nak terjemahkan benda ni pada 5G? Kita tahu 5G beroperasi pada frekuensi yang lebih tinggi. Oleh kerana itu, sudah tentulah gelombangnya lebih pendek. Dan bila gelombangnya lebih pendek, dah tentulah dia tak boleh pergi jauh.

Antara sebab juga kenapa julat jarak menara 5G ni perlu diletak dekat antara satu sama lain. Julat jarak operasi 5G ni sangat teruk sampai pergi beberapa meter jauh je, keberkesanan dia jatuh merudum. Dari 1.2 Gbps terus jatuh pergi 11-12 Mbps (kembali kepada 4G).

Jadi bayangkanlah, macam mana teknologi 5G ni nak memangkinkan penyebaran coronavirus. Melainkan kalau ramai-ramai orang yang kena koronavirus tu duduk bertapa bawah menara 5G.

Selain itu, bila anda rujuk balik pada Gambar 1 tadi, anda akan nampak, yang walaupun gelombang radio ini berada pada julat 28-30 Ghz, ia masih lagi pada julat lebih rendah, malah rendah berbanding julat gelombang cahaya.

Jadi sudah tentulah jumlah tenaga yang dibawanya pasti jauh lebih rendah berbanding cahaya matahari yang hari-hari menyinari tubuh badan kita. Jadi sudah tentulah ia tak boleh memberi kesan kepada virus apatah lagi membahayakan tubuh badan kita.

Kesimpulannya, teori konspirasi 5G pemangkin COVID-19 ini mengarut dan sememangnya BUSTED!

RUJUKAN:

Chee, F. Y. (2018, March 3). EU countries, lawmakers strike deal to open up spectrum for 5G. Retrieved from Reuters: https://www.reuters.com/article/us-eu-telecoms-spectrum/eu-countries-lawmakers-strike-deal-to-open-up-spectrum-for-5g-idUSKCN1GE2IB

Shanapinda, S. (2020, April 8). No, 5G Radiation Doesn’t Spread The Coronavirus. Here’s How We Know. Retrieved from Science Alert: https://www.sciencealert.com/5g-radiation-has-nothing-to-do-with-the-spread-of-coronavirus

Wired. (2012, November 14). Why Is the Bass So Overwhelming in Live Concerts? Retrieved from Wired: https://www.wired.com/2012/11/bass-live-concerts/

Woodford, C. (2019, February 20). Explain that Stuff-Sound. Retrieved from Explain That Stuff: https://www.explainthatstuff.com/sound.html


Laksamana Keumalahayati: Laksamana Wanita Zaman Moden

Dunia Melayu sememangnya berjaya melahirkan pahlawan pahlawan besar seperti Hang Tuah, Raja Haji, Tun Fatimah, Cut Nyak Dhien, Tok Janggut dan lain lain lagi.

Namun beberapa keratkah di kalangan kita ini yang mengetahui tentang dahulu pernah lahir seorang laksamana, sepertimana Hang Tuah yang berjaya mempertahankan kedaulatan tanah pertiwinya, dan paling hebatnya, beliau adalah seorang WANITA

Pahlawan yang jarang disebut namanya.

Pahlawan yang tidak pernah diceritakan sejarahnya dengan bangganya

Laksamana perempuan pertama pada zaman moden.

Tokoh perempuan yang disegani kawan dan lawan

Ya, tokoh yang saya maksudkan ialah Laksamana Cut Keumalahayati, laksamana wanita yang berkhidmat dalam Kesultanan Acheh yang berkuasa sekitar abad ke 16 dahulu

Salasilah penuh:
Keumalahayati binti Mahmud Syah bin Muhammad Said Syah bin Sultan Salahuddin Syah bin Sultan Ali Mughayat Syah

Moyangnya, Sultan Ali Mughayat Syah merupakan salah seorang kerabat diraja Champa yang mengasaskan Kesultanan Acheh Darussalam di utara Sumatera pada tahun 1513.

Bermakna Laksamana Keumalahayati berasal dari keturunan diraja Acheh dari jalur pengasas kerajaan Acheh sendiri.

KEHIDUPAN AWAL

Lahir pada tahun 1585, beliau lahir dalam keturunan bangsawan Acheh yang gagah berani dengan bapa dan datuknya sendiri adalah seorang Laksamana.

Memilih cabang ketenteraan sebagai kerjayanya, beliau akhirnya melanjutkan pelajarannya ke Maahad Baitul Maqdis di Banda Acheh(Kutaraja)pada masa itu.

Maahad Baitul Maqdis merupakan pusat pengajian ketenteraan di Acheh pada masa itu. Ianya dipimpin oleh seorang pahlawan berbangsa Turki bernama Pasha Khizir Reis.

Di sanalah beliau bertemu dengan seorang jejaka anak bangsawan daerah Meulaboh, Tunku Mahmuddin Said Al Latief, rakan sepermainannya semenjak kecil lagi. Setelah lama bermadu kasih, akhirnya mereka berkahwin.

KERJAYA DI ISTANA DARUDDUNIA

Setelah berjaya melanjutkan pelajaran di Maahad Baitul Maqdis, beliau dilantik oleh Sultan Acheh ketika itu iatu Sultan Alauddin Riayat Syah al Mukammil sebagai Ketua Protokol Istana Daruddunia ketika itu.

Suaminya pula, Tunku Mahmud Said Al Latief pula dlantik sebagai Laksamana Acheh yang bertanggungjawab mengetuai armada laut Acheh yang mengawal dan menguasai Selat Melaka ketika itu.

Tidak hairan Acheh pada masa itu mempunyai wanita yang menjawat jawatan tinggi dalam kerajaan ketika itu kerana kedudukan wanita dianggap tinggi oleh masyarakat Acheh pada masa itu.

Tambahan pula, ajaran Islam juga tidak menafikan kesamaan-rataan wanita dengan lelaki dalam pelbagai bidang.

SEGALANYA BERUBAH APABILA…

Berlaku satu peperangan besar antara tentera kerajaan Acheh dan Portugis di Teluk Haru, di mana tentera Acheh pada masa itu diketuai oleh baginda Sultan sendiri dan Tunku Mahmud Said, suami Keumalahayati sendiri.

Perang dimenangi oleh tentera Acheh sendiri, tetapi pihak Acheh mengalami kehilangan terlalu banyak tentera. Laksamana Tunku Mahmud Said juga turut gugur syahid dalam pertempuran itu.

Sebagai seorang isteri yaang kehilangan suaminya, tentulah beliau sangat sedih atas kepergian suami tercinta meninggalkan keluarganya, namun itu bukan bermakna beliau berputus asa dari kehidupan dan menerima bulat bulat sahaja takdirnya.

Beliau sendiri bersumpah di hadapan Sultan Alauddin Syah Al Mukammil, bahawa beliau akan menuntut bela atas kematian suaminya dan meneruskan perjuangan suaminya walaupun mungkin secara seorang diri.

TERTUBUHNYA REJIMEN ASKAR WANITA

Sultan Alauddin Riayat Syah al Mukammil akhirnya memperkenankan permintaan Keumalahayati dengan menubuhkan satu rejimen khas untuk wanita di mana Malahayati sendiri merupakan ketua laksamananya.

Pasukan itu digelar sebagai INONG BALEE yang terdiri di kalangan janda janda pahlawan Acheh yang gugur di Teluk Haru.

Awalnya pasukan Inong Balee hanya mempunyai 1000 orang sahaja

Namun, ianya kemudian bertambah kepada 2000 orang, disertai oleh gadis gadis muda yang ingin menjadi mujahidah dan syahid di jalan Allah.

Beliau juga membina sebuah kubu pertahanan di Teluk Krueng Raya, yang digelar sebagai BALAI INONG BALEE, di mana ianya juga merupakan tempat perlindungan kaum wanita yang kehilangan suaminya di medan perang.

Armada tentera laut Acheh yang diketuainya mempunyai sebanyak 100 kapal geliung besar(galleon) dengan boleh memuatkan setiap kapal seramai 400 hingga 500 orang. Setiap kapal galleon Acheh mempunyai sebanyak 5 buah meriam.

MALAHAYATI BERJUANG MENENTANG BELANDA

Acheh pada masa itu terkenal sebagai pusat perdagangan terkenal seantero dunia sehingga menimbulkan bibit bibit kecemburuan pada penjajah Portugis dan Belanda, yang rakus mahu menguasai mnopoli perdagangan di Alam Melayu ketika itu.

Pada 21 Jun 1599, eekspedisi Belanda dari Bantam, Pulau Jawa datang berlabuh di Pelabuhan Acheh. Ekspedisi dua kapal dagang Belanda bernama de Leuww dan de Leuwwin itu dipimpin oleh dua beradik, Cornelius de Houtman dan Frederick de Houtman.

Baginda Sultan menyambutnya dengan penuh istiadat dengan gembiranya, sehingga termeterainya perjanjian antara pihak Belanda dan Acheh. Namun perbuatan biadab dan bongkak dua beradik de Houtman tersebut telah menyebabkan baginda Sultan murka sehingga mencetuskan konflik di antara mereka.

Sultan Alauddin Riayat Syah al Mukammil mengarahkan pasukan Inong Balee, diketuai Malahayati sendiri untuk menyerang kapal Belanda tersebut.

Jeneral Cornelius de Houtman yang biadab itu akhirnya berjaya dibunuh oleh rencong Malahayati setelah beradu tenaga lawan SATU DALAM SATU di atas geledak kapalnya

SUBHANALLAH. . hebatnya srikandi muslimah Melayu di Acheh pada masa dahulu. Bertarung dengan ketua penjajah satu lawan satu dan berjaya pula menumpaskannya. . Hebat anak bangsaku dahulu. . . . .

Satu lagi ekspedisi Belanda pada 21 November 1600 tiba di Pelabuhan Acheh diketuai oleh Paulus van Carden. Ekspedisi Belanda itu sempat menenggelamkan satu kapal dagang Acheh dan mencuri muatan perdagangan lada hitam milik kapal tersebut, masuk ke dalamnya.

Pada tanggal 31 Jun 1601, satu lagi ekspedisi perdagangan Belanda tiba di Pelabuhan Acheh diketuai oleh Laksamana Jacob van Neck. Mereka memperkenalkan diri mereka sebagai bangsa Belanda yaang ingin membeli lada hitam di Acheh.

Laksamana Malahayati akhirnya menahan dan menangkap mereka. Tindakan ini dipersetujui oleh Sultan Acheh sendiri sebagai ganti rugi dan balasan atas perbuatan biadab ekspedisi Belanda sebelumnya itu.

MALAHAYATI DIPLOMAT TERBILANG

Kerajaan Belanda yang diketuai oleh Putera Maurice, Prince of Orange telah menghantar ekspedisi sebanyak empat buah kapal diketuai Laksamana Laurens Bicker
dan Komisioner Gerard de Roy, memberi hadiah dan surat permohonan maaf kepada Sultan Acheh. Perbincangan telah dibuat antara Keumalahayati dan pihak Belanda dan akhirnya persetujuan aman dipersetujui.

Acheh bersetuju membebaskan Frederick de Houtman, adik kepada Cornelius de Houtman dan rombongan Belanda yang lainnya. Sebagai imbalannya, Belanda harus membayar kerugian atas kecurian barang dagangan milik kapal Acheh yang ditenggelamkan itu. Belanda bersetuju membayar sebanyak 5000 keping emas. Mereka juga dibolehkan berdagang dan menjual barang mereka di Pelabuhan Acheh.

Selepas itu, Sultan Acheh menghantar tiga orang dutanya ke Amsterdam untuk melawat Putera Maurice bagi melanjutkan hubungan baik Belanda-Acheh. Walaupun Belanda sedang sibuk berperang dengan kerajaan Sepanyol pada masa itu, namun duta keerajaan Acheh disambut baik dengan upacara kenegaraan dan besar-besaran oleh Putera Maurice ketika itu.

Kebijaksanaan diplomatik Keumalahayati terserlah lagi apabila pihak Inggeris tiba ke Selat Melaka diketuai oleh Sir James Lancaster. Sebelum menghadap Sultan, Lancaster bertemu dahulu dengan Keumalahayati pada 6 Jun 1602. Lancaster kemudiannya meminta Acheh supaya menjalinkan hubungan diplomatik dengan pihak Inggeris dan memusuhi Portugis. Laksamana Keumalahayati hanya berpesan supaya pemintaan tersebut dibuat secara bertulis dan mempunyai pengesahan Ratu England.

Satu surat yang ditandatangani Ratu Elizabeth dipersembahkan James Lancaster kepada Sultan Acheh. Dengan perkenan Sultan Acheh, Inggeris berjaya membuka laluan perdagangan ke Jawa daan membuka pangkalan perdagangannya di Bantam(Banten).

MALAHAYATI MENYELESAIKAN KONFLIK ISTANA

Sultan Acheh, Sultan Alauddin Riayat Syah al Mukammil menempatkan anak sulungnya sebagai Raja Muda namun putera sulung tersebut berkhianat terhadap ayahandanya. Putera tersebut merampas takhta dari ayahandanya dan menabalkan dirinya sebagai sultan dengan nama Sultan Ali Riayat Syah (1604-1607 M).

Pada era pemerintahan Sultan Ali, pelbagai bencana melanda negeri Acheh antaranya bencana kemarau, pertumpahan darah antara kerabat diraja dan ancaman dari pihak Portugis yang menguasai Melaka ketika itu, namun Sultan Ali bersikap acuh tak acuh untuk menyelesaikan masalah tersebut dengan serius.

Hal ini mencetuskan kekecewaan dari kerabat istana yang lainnya. Antara kerabat diraja tersebut ialah Darmawangsa Tun Pangkat yang menegur sikap Sultan. Tegurannya tidak diendahkan, sebaliknya baginda mengarahkan Darmawangsa ditangkap dan dipenjarakan.

Pada bulan Jun 1606, tentera Portugis dari Melaka yang dipimpin oleh Alfonso de Castro, menyerang perairan Acheh. Darmawangsa yang masih berada dalam penjara memohon kepada Sultan Ali supaya membebaskan dirinya dari penjara. Turut menyokong Darmawangsa ialah Laksamana Keumalahayati sendiri yang bejaya memujuk Sultan Ali sendiri.

Darmawangsa dibebaskan dan akhirnya bersama pasukan armada Keumalahayati berjaya menghalau Portugis keluar dari perairan mereka.

Disebabkan prestasi Sultan Ali yang dianggap lemah di mata umum rakyat, maka Laksamana Keumalahayati akhirnya memujuk Sultan Ali turun dari takhta. Sultan Ali akhirnya turun dari takhta dan melantik Darmawangsa sebagai Sultan.

Darmawangsa ditabalkan sebagai Sultan Acheh Daruddunia dengan gelaran Sultan Iskandar Muda Mahkota Alam. Baginda akhirnya berjaya membawa Acheh menuju zaman kegemilangannya.

KENAPA SULTAN TIDAK MELANTIK LELAKI SEBAGAI LAKSAMANA?

Ini mesti persoalan yang akan keluar dari minda anda, kenapa Sultan Acheh pada masa itu tidak melantik sahaja kaum lelaki menjadi laksamana negara?

Kenapa harus perempuan?

Sultan Alauddin Riayat Syah al Mukammil yang melantik Keumalahayati sebagai Laksamana pada masa itu sangat tua, berusia sekitar 95 tahun atau lebih. Sebagai sultan, tidak hairanlah baginda juga mempunyai musuh atau mungkin ada pengintip yang bekerja bagi pihak musuhnya yang ingin menjatuhkan Sultan di istananya pada masa itu.

Tidak pernah dilakukan oleh mana mana pemerintah di Nusantara ini, baginda melantik kaum perempuan menyandang jawatan tinggi dalam bidang ketenteraaan di istana. Mungkin juga sultan agak trauma untuk mengambil kaum lelaki yang menyalahgunakan kuasa untuk menjatuhkan dirinya. (Davis dalam Jacobs,  1894), (Van Zeggelen,  1935).

Hal ini terbukti apabila Sultan melantik Keumalahayati sebagai Laksamana, malahan rakannya, Cut Limpah yang juga seorang pereempuan sebagai Ketua Jabatan Perisikan pada masa itu

Malahayati akhirnya syahid dalam peperangan menentang armada Portugis berhampiran Teluk Krueng Raya. Beliau akhirnya dikebumikan di leereng Bukit Kota Dalam, yang terletak kira kira 34 kilometer dari Banda Acheh kini.

Semoga Allah s.w.t merahmati perjuangan beliau dalam mendaulatkan kerajaan Islam di Nusantara ini dan memasukkan beliau ke dalam golongan orang yang berjuang di jalan Allah s.w.t.

Keumalahayati patut dijadikan contoh dan idola kepada orang perempuan Melayu Islam. Sifat keberanian dan ketabahan beliau selepas kematian suaminya patut dicontohi oleh generasi muda Muslimah zaman kini.

Al Fatihah untuk Laksamana Keumalahayati.


Kenapa Tahi Burung Berwarna Putih?

Sewaktu aku
terserempak dengan fenomena emas terapung dalam jamban awam, selepas memaki
tuannya, aku terfikir, kenapa tahi manusia warna coklat? Pada masa yang sama,
kenapa tahi cicak warna hitam putih?

Benda ni ada
kaitan dengan kenapa bayi dapat demam kuning dan cicak boleh hidup lama tanpa
air.

Semua sel dalam
badan kita ni ada tarikh luput, termasuk sel darah merah. Secara puratanya sel
tu boleh hidup selama 100-120 hari. Lebih daripada tu dia akan kena bunuh
dengan sel darah putih. Sel darah merah kena hapus cara manual macam ni sebab
dia tak ada nuklues, otak sel. Sel badan lain boleh mati dengan sendiri sebab
ada nukleus suruh depa bunuh diri.

Berbalik kepada
sel darah merah, perasan tak kenapa darah warna dia macam karat? Sebab sel darah
merah tu bawak zat besi dalam tu untuk tolong angkut oksigen. Karat yang
menempek dekat motor kapcai atuk anda tu pun hasil reaksi besi dan oksigen.
Jadi, lepas sel darah merah tu kena hapus, sisa dia akan bertebar ke serata
badan.

Untuk zat besi,
ia akan diserap balik ke badan. Sisa sel darah merah yang lain, biliverdin akan
dihantar ke hati. Sebab sisa ni beracun, hati akan pecahkan lagi komponen ni
sampai jadi bilirubin dan disimpan dalam hati jadi hempedu. Bila makanan nak
masuk usus, bilirubin ni akan keluar untuk bantu hadam zat lemak. Kadang-kadang
bilirubin ni akan diserap balik dalam usus jadi urobilin. Buah pinggang akan
tapis urobilin ni dan buat jadi kencing. Bilirubin ni yang buat tahi warna
coklat dan urobilin buat kencing jadi warna kuning.

Pasal demam
kuning bayi tu, punca dia sebab hati mereka masih tak boleh berfungsi dengan
baik. Campur dengan kematian mendadak sel darah merah bayi, habis penuh
bilirubin dalam badan bayi. Sebab tu walaupun nampak bahaya, demam kuning bayi
ni dikira selamat sebab dia masalah organ baru nak berfungsi.

Untuk hal cicak, yang hitam tu sama macam tahi kita dengan bilirubin. Yang putih tu sebenarnya kencing mereka. Dia jadi macam ni sebab mereka tak boleh hirup air. Paling koman pun setakat jilat lidah dalam air sahaja. Kalau lidah kasar macam kucing aku tak kisah sangat. Ni licin je. Aku tak tau kalau tu namanya minum air atau main air.

Ya la, kalau setakat celup lidah tu berapa banyak je air yang dapat. Juga, berbanding kita, buah pinggang mereka ni tak maju sangat. Primitif. Mereka tak boleh hasilkan air kencing. Ceh, dasar noob. Jadi, air dalam darah tu akan diserap balik ke dalam badan.

Jadi, apa yang
mereka akan buang ialah pepejal asid urik. Disebabkan mereka tak ada saluran
kencing macam kita, maka mereka akan berak dan kencing sekali gus. Yang hitam
tu tahi, yang putih tu kencing versi pejal. Dalam badan kita, yang gout dan
batu karang tu sebab asid urik la.

Disebabkan
sistem buah pinggang kita yang efisien, kita akan kerap kencing untuk buang
urea. Namun untuk cicak, sebab mereka serap balik air tu, mereka boleh tahan
lama tanpa air. Adakalanya sampai berbulan. Sebab tahi hitam putih ni jugalah
antara bukti cicak dan burung adalah sama jenis kelas hidupan. Reptilia.
Sistemnya sama sahaja.

RUJUKAN:


Nakba @ 70: Dari “Jewish Homeland” Kepada “Jewish State”

14 Mei disambut sebagai Hari Kemerdekaan di Israel setiap tahun bagi memperingati pengisytiharan penubuhan negara Israel pada 14 Mei 1948.

Sehari kemudian iaitu 15 Mei 1948, Liga Arab mengisytiharkan perang ke atas Israel, maka tercetuslah Perang Arab-Israel Pertama. Perang tersebut mengakibatkan 700,000 penduduk asal Palestin berbangsa Arab terusir dari tanah asal mereka. Maka 15 Mei diingati sebagai Hari “Nakba” (Hari Malapetaka) oleh umat Palestin.

Hari ini, umat Palestin akan menyambut Hari Nakba yang ke-70. Selain menangisi nasib mereka, kita juga wajar mengambil iktibar bagaimana Yahudi Zionis dapat merampas Palestin walaupun pada asalnya mereka tidak memiliki seinci tanah.

Resipi “kejayaan” golongan Zionis tidak lain tipu helah yang terancang. Sepanjang 50 tahun pertama perjuangan mereka (dari 1897-1947), Zionis tidak pernah menyatakan secara zahir (“explicit”) tentang matlamat muktamad mereka untuk mendirikan sebuah negara (“state”).

Kalau kita meneliti perjanjian asal kuasa-kuasa besar dan Zionis, kita boleh nampak Zionis begitu menekankan matlamat perjuangan mereka hanyalah untuk membina “national home” atau “homeland” bagi orang Yahudi. Mereka tak pernah kata mereka inginkan sebuah negara. Mereka cuma tuntut untuk kembali ke “tanah asal” mereka, dan mereka sanggup hidup di bawah naungan penduduk asal Palestin. Itulah yang digambarkan dalam keputusan Kongres Pertama Pertubuhan Zionis tahun 1897 yang dikenali sebagai “Basle Program”.

Untuk mencapai matlamat tersebut, Theodore Herzl selaku pengerusi Pertubuhan Zionis telah mendekati Sultan Abdulhamid II, pemerintah Dinasti Turki Uthmaniyah yang menguasai Palestin sejak tahun 1517. Herzl memohon Sultan Abdulhamid agar membenarkan orang Yahudi berhijrah ke Palestin dan menetap di situ. Sebagai balasan, Herzl akan membantu Sultan untuk melangsaikan hutang kerajaan Uthmaniyah.

Permintaan Herzl ditolak. Ada segelintir orang Turki percaya bahawa Herzl seterusnya telah mendanai gerakan “Young Turks” untuk menjatuhkan Sultan pada tahun 1908. Namun dakwaan itu tidak dapat disahihkan. Yang kita pasti, Zionis telah mendekati kerajaan Britain semasa Perang Dunia Pertama (1914-1918) untuk teruskan perancangan mereka.

Britain ketika itu berada dalam kebuntuan untuk memenangi perang tersebut. Atas kepercayaan bahawa golongan pelobi Yahudi mampu melibatkan US ke dalam perang dan menghalang Rusia (yang baru mengalami revolusi) daripada menarik diri, kerajaan Britain telah menyatakan sokongan kepada perjuangan Zionis untuk mendirikan “a national home for the Jewish people” menerusi Deklarasi Balfour (Balfour Declaration) yang dikeluarkan pada 2 November 1917.

Selepas Perang Dunia Pertama tamat, Britain mengambil alih Palestin daripada Uthmaniyah dan mewujudkan “British Mandate for Palestine”. Britain tidak menjajah Palestin tapi bertindak sebagai penjaga bagi pihak Liga Bangsa (League of Nations). Britain membenarkan orang Yahudi untuk berhijrah ke Palestin dan membeli tanah. Kebanjiran imigran Yahudi serta pertumbuhan komuniti Yahudi yang pesat menimbulkan kerisauan penduduk Arab.

Malah, peningkatan jumlah imigran Yahudi secara mendadak akibat Holocaust di Jerman (dasar penghapusan Yahudi oleh rejim Nazi) telah mengubah imbangan penduduk Palestin. Dari tahun 1933-1936 saja Palestin menerima 164,000 imigran Yahudi. Peratusan penduduk Yahudi melonjak dari 7% pada tahun 1914 kepada 27% pada tahun 1936. Hubungan antara Arab dan Yahudi menjadi semakin tegang dan akhirnya mencetuskan rusuhan besar yang dikenali sebagai “Thawrat Falastin” (“Palestinian Revolt”) pada tahun 1936.

Sebagai respon kepada rusuhan tersebut, pihak British telah menubuhkan sebuah suruhanjaya bernama “Peel Commission” untuk mencari penyelesaian kepada ketegangan Arab-Yahudi. Suruhanjaya tersebut memberi cadangan agar Palestin dipecahkan kepada dua. Orang Arab membantah, namun Pertubuhan Zionis menyeru penduduk Yahudi supaya menerima cadangan tersebut. Zionis melihat cadangan tersebut boleh dijadikan sebagai “batu loncatan” dalam mencapai matlamat yang lebih besar.

Untuk menenangkan orang Arab pula, Britain mengeluarkan “White Paper” pada tahun 1939 yang mengehadkan kemasukan imigran Yahudi. Tindakan Britain tersebut telah mengundang kemarahan orang Yahudi. Mereka menubuhkan militia seperti Irgun dan Lehi untuk melancarkan serangan ke atas pihak berkuasa Britain. Pegawai-pegawai tinggi Britain seperti Lord Moyne (Menteri Hal Ehwal Timur Tengah) dibunuh. Tidak keterlaluan untuk mengatakan Yahudi Zionis sebagai pelopor terorisme di Timur Tengah.

Sementara itu, Pertubuhan Zionis pada tahun 1942 menukar matlamat perjuangan mereka daripada “Jewish homeland” kepada “Jewish Commonwealth”, dengan kata lain, sebuah negara Yahudi. Basle Program digantikan dengan “Biltmore Program” yang lebih radikal.

Maka Britain sedar bahawa ia sudah kena “game” dengan Zionis. Britain akhirnya membuat keputusan untuk menamatkan British Mandate for Palestin. Pada Mei 1947, Pertubuhan Bangsa-Bangsa Bersatu (UN) menubuhkan jawatankuasa khas mengenai masa depan Palestin dan hasilnya, Resolusi No. 181 telah diluluskan oleh Perhimpunan Agung UN (UNGA) pada November 1947.

Resolusi tersebut membahagikan Palestin kepada dua entiti iaitu sebuah negara Yahudi dan sebuah negara Arab, manakala Jerusalem diletakkan di bawah penjagaan antarabangsa. Pada 14 Mei 1948, pemerintahan Britain di Palestin tamat secara rasmi. David Ben-Gurion, pemimpin Yahudi di Palestin mengisytiharkan penubuhan negara Israel dan mengangkat sumpah sebagai Perdana Menteri Israel yang pertama.

Bukan sahaja Zionis telah membelakangi janji asalnya dengan Britain dan kontrak sosialnya dengan penduduk Arab, malah mereka juga tidak menjunjung keputusan UN tentang “two-state solution”. Tanah orang Arab Palestin dirampas, malah Jerusalem pun dirampas sekali. Hari ini, orang Arab hanya menguasai kira-kira 10-20% daripada tanah Palestin yang asal.

Itulah strategi Zionis yang bersifat “dapat betis mahu peha”. Mengaburi mata orang ramai dengan matlamat yang biasa-biasa dan “non-threatening”, kemudian baru merampas hak orang langkah demi langkah. Mula-mula kata “kami cuma nak cari kehidupan, kami duduk di bawah orang pun tak apa”. Kemudian bertukar “tak boleh, kita kena jadi sama rata”. Dan akhir sekali, “kamu siapa? Ini tanah kami”.

Waktu tu pun ada Arab yang bagitau “hati-hati dengan Yahudi ni”. Tapi majoriti kata “bersangka baik” “contohilah akhlak Rasulullah” “mari kita berdakwah kepada mereka”. Semua itu berlaku secara “senyap”. Dalam menghadapi pendatang Yahudi yang agresif dan licik, penduduk Arab terlalu “reactive”, pasif dan “predictable”. Dan itulah harga yang terpaksa mereka bayar.

(Dalam gambar: babak terakhir Perang Arab-Israel Pertama di mana askar Israel menaikkan bendera Israel di Umm Rashrash pada 10 Mac 1949 sebagai tanda kemenangan Israel ke atas Liga Arab)

Bacaan lanjut:
[1] Tom Segev, “One Palestine, Complete: Jews and Arabs under the British Mandate” (Henry Holt, 2013)
[2] Motti Golani & Adel Manna, “Two Sides of the Coin: Independence and Nakba 1948: Two Narratives of the 1948 War and Its Outcome” (Dordrecht, 2011)


Harald Bluetooth – Raja Scandinavia Yang Menginspirasikan Nama Piawai Teknologi Tanpa Wayar

Harald ‘Blatand’ Gormsson adalah seorang Raja Denmark dan Norway yang hidup pada kurun ke-10 Masehi. Beliau bertanggungjawab ke atas penyatuan Denmark. Selepas mencapai kejayaan tersebut, Harald menyasarkan kawasan-kawasan yang melangkaui sempadan kerajaannya sendiri dan men4kluk Norway.

Walaupun kebanyakan rakyatnya mengamalkan kepercayaan pagan, Harald sendiri cenderung terhadap agama Kristian. Beliau berusaha seupaya mungkin untuk memperkenalkan agama asing itu dalam kalangan rakyatnya. Pada hari ini, Harald Blatand (Bluetooth) merupakan satu nama yang tidak asing lagi lantaran satu piawai teknologi tanpa wayar dinamakan bersempena dengannya.

MENYATUKAN DENMARK

Tahun tepat kelahiran Harald tidak diketahui oleh sejarahwan, walaupun sumber-sumber lama menyebutkan tahun 910/911M. Harald adalah putera kepada Raja Gorm the Old dan Permaisuri Thyra. Gorm the Old adalah raja pertama dalam dinasti baru Denmark yang dikenali sebagai Dinasti Knytlinga (keturunan Cnut) atau Dinasti Gorm. Beliau adalah individu yang melaksanakan usaha menyatukan Denmark.

Memandangkan kuasanya berpusat di Jelling, utara Jutland, dinasti ini juga kadangkala dikenali dengan nama Dinasti Jelling. Ibu Harald, Thyra adalah puteri kepada seorang bangsawan dari Sunderjylland (Schleswig di Jerman moden). Gorm the Old adalah pengikut tegar ajaran dewa-dewi Norse manakala Thyra cenderung kepada agama Kristian. Mungkin pengaruh daripada Thyra inilah yang membuatkan Harald cenderung terhadap agama asing itu.

Tatkala Gorm mangkat pada tahun 935M, Harald ditabalkan sebagai raja baru. Beliau memulakan pemerintahannya dengan melanjutkan polisi penyatuan Denmark yang diusahakan oleh ayahandanya. Usaha tersebut meraih keberhasilan dan beliau melanjutkan pula pemerintahannya dengan mengampuhkan lagi pertahanan kerajaan.

Kubu-kubu sedia ada diperkuatkan manakala sejumlah kubu baru turut dibina. Selain itu. Harald turut memperkenalkan polisi toleransi terhadap agama Kristian. Malahan, beliau membenarkan agama itu disebarkan secara meluas dalam kalangan rakyatnya.

MENYEBARKAN AGAMA KRISTIAN

Setelah berjaya menjamin keamanan dalam kerajaannya, Harald menumpukan perhatiannya pada isu-isu luar negara. Pada tahun 954M, Erik Bloodaxe si Raja Norway terbvnuh dalam sebuah pertempuran di Northumberland, England. Isterinya, Gunnhild yang juga merupakan saudara perempuan Harald membawa diri ke Norway bersama lima orang anak lelakinya.

Pada waktu itu, Norway berada di bawah pemerintahan Raja Haakon the Good. Harald mengambil keputusan untuk membantu anak-anak saudaranya merebut semula kerajaan mereka. Harald berjaya meraih kemenangan mutlak dan Harald II Greycloak, salah seorang putera Erik Bloodaxe ditabalkan sebagai Raja Norway yang baru.

Pembvnuhan Harald II Greycloak kemudiannya dimanfaatkan oleh Harald Bluetooth bagi menuntut hak penguasaan ke atas Norway. Hasilnya, kerajaan tersebut diserap masuk ke dalam pemerintahannya selama beberapa tahun.

Sekitar waktu yang sama, agama Kristian meraih tempat di Denmark. Beberapa institusi kepaderian di Jutland ditubuhkan di bawah autoriti pope. Menurut suatu sumber, Maharaja Rom Suci Otto Agung menjadi tulang belakang kepada penubuhan tersebut. Lantaran itu, mereka (institusi kepaderian ini) dikecualikan daripada membayar cukai kepada Raja Denmark.

Hal ini menjadi faktor tercetusnya konflik di antara Denmark dan Empayar Rom Suci. Sebilangan sejarahwan berpendapat bahawa Otto Agung menuntut agar Harald memperakuinya sebagai penguasa atasan. Namun, Raja Denmark enggan melakukan sedemikian sekaligus mengakibatkan berlakunya pep3rangan.

Pasukan t3ntera Jerman berjaya memenangi kempen mereka dan Harald dipaksa menerima dan menyebarkan agama Kristian di Norway. Sekitar satu dekad kemudian, pasukan t3ntera Jerman disibukkan di Itali.

Keadaan ini dimanfaatkan oleh Harald yang melancarkan serangan dan mengusir mereka keluar dari Denmark. Namun tidak lama kemudian, putera Harald yang bernama Svein Forkbeard memberontak dan Harald mangkat semasa bertempur melawan puteranya itu pada tahun 985/986M.

PIAWAI TEKNOLOGI TANPA WAYAR BLUETOOTH

Menurut sebahagian sejarahwan, Harald diberikan nama timangan ‘Blatand’ atau Bluetooth (gigi biru) kerana beliau memiliki sebatang gigi yang telah mati. Gigi tersebut kelihatan seakan-akan berwarna biru atau berwarna gelap.

Pada hari ini, nama timangan tersebut dikenali di seluruh dunia lantaran ia diambil sebagai nama satu piawai teknologi tanpa wayar. Nama ini dipilih kerana syarikat telekomunikasi Sweden yang bernama Ericsson ingin menghargai warisan Viking tersebut.

Mereka berpendapat bahawa keupayaan Harald Bluetooth dalam menyatukan masyarakat menerusi jalan rundingan agak bersesuaian dengan konsep teknologi telekomunikasi. Jim Kardach, salah seorang pengasas Bluetooth SIG menjelaskan:

“Harald menyatukan Denmark dan meng-Kristiankan mereka. Bagi saya, (nama Bluetooth) merupakan satu nama kod yang baik untuk program ini.

Pada waktu itu, saya juga ada menghasilkan satu kerajang Powerpoint berserta satu tulisan runic pada sebongkah batu, di mana Harald memegang sebuah telefon bimbit dan sebuah buku catatan yang mengandungi terjemahan kepada tulisan runic tersebut, “Harald menyatukan Denmark dan Norway” dan “Harald beranggapan bahawa komputer mudah-alih dan telefon bimbit seharusnya membolehkan komunikasi berjalan dengan lebih lancar.”

TERJEMAHAN:

Wu Mingren. (20 Januari 2017). Bluetooth: Why Modern Tech is Named After Powerful King of Denmark and Norway. Ancient Origins. https://www.ancient-origins.net/history-famous-people/bluetooth-why-modern-tech-named-after-powerful-king-denmark-and-norway-007398


Analisis Loghat Melayu Abi Yang Berasal Dari Perlis

Bahasa Melayu adalah sebuah bahasa Austronesia yang dituturkan oleh 250 juta orang di seluruh dunia. Bahasa ini dituturkan di Malaysia, Indonesia, Brunei, Singapura, Australia dan Thailand.

Loghat “Johor-Riau” dan “Riau” masing-masing dijadikan sebagai asas dalam Bahasa Melayu (Baku) dan Bahasa Indonesia (Baku). Selain itu, terdapat juga “loghat” seperti Abi. Persoalannya, apakah itu “Abi”?

APAKAH ITU ABI?

Abi adalah sebuah perkampungan Melayu yang terletak di antara Kangar dan Kaki Bukit. Kawasan tersebut terletak di negeri Perlis, Malaysia. Kampung Abi terletak kira-kira 6.8 kilometer dari Kangar dan 491.4 km dari Wilayah Persekutuan Kuala Lumpur.
Seperti mana kawasan lain di Malaysia, perkampungan tersebut juga mempunyai “loghat” ataupun “dialek” yang tersendiri. Apakah gambaran bagi “dialek” tersebut? Penulisan ini mungkin menjawab sedikit persoalan kita.

CONTOH AYAT

Pertimbangkan ayat berikut. Ayat berkenaan dipercayai dituturkan oleh penduduk yang mendiami kawasan tersebut.

“Tuan-Tuan dan Puan-Puan,
Sat lagi kita nak mendaghat di Lapangian Teghebiang Cupin
Tali pinggiang tu tulung pakai takut nye pelantin pi depan sat lagi nye ketag kepala, kepala dah ni nak mendaghaaaaattt… jenuh dok kacau oghiang pulok
Mana nak tekencin , nak beghok tu nye tulun tahan sat kut sat lagi tesembog kut jalan sat lagi samao dengan kapai teghebang nye tughun .. boleh kut nye tahan noooo
Mana hok ada talipon boleh nye mintak tulun tutup pi sat , jangan dok ketegag dok bukak jugak … tampiag kepala sat lagi kuit …
Tuan-tuan dan puan-puan , kita dah selamat mendaghat di Lapangan Teghebiang Cupin …
Jangan dok buat ‘cempegha bewok’ , mangkit pi tunggu ghamai-ghamai di depan pintu …. tunggguuu saaattt duluuuu!!!”

Adakah kita dapat memahami ayat di atas? Sekiranya tidak, teruskan pembacaan karangan ini.

MAKNA PERKATAAN

Antara perkataan yang terdapat dalam “loghat” Abi adalah “mendaghat”. Perkataan tersebut adalah sepadan ataupun kognat dengan perkataan “mendarat” dalam loghat Melayu Baku. Huruf “gh” dalam loghat Abi mewakili bunyi “Getaran Anak Tekak Bersuara [ʀ]”.

Selain itu, “pelantin” adalah antara perkataan yang terdapat dalam “loghat” Abi. Perkataan tersebut adalah sepadan ataupun kognat dengan perkataan “pelanting” dalam loghat Melayu Baku. Menurut Kamus Dewan Edisi Keempat, “pelanting” telah ditakrifkan sebagai “jatuh terguling-guling”.

Di samping itu, “beghok” adalah antara perkataan yang terdapat dalam “loghat” Abi. Perkataan tersebut adalah sepadan ataupun kognat dengan perkataan “berak” dalam loghat Melayu Baku. Menurut Kamus Dewan Edisi Keempat, “berak” telah ditakrifkan sebagai “najis yang keluar dari dubur”.

Kemudian, “sat” adalah antara perkataan yang terdapat dalam “loghat” Abi. Perkataan tersebut dipercayai membawa maksud “sebentar” dalam loghat itu. Perkataan berkenaan dipercayai berasal daripada Bahasa Arab iaitu “saat (ساعت)”.

Seterusnya, “tesembog” adalah antara perkataan yang terdapat dalam “loghat” Abi. Perkataan tersebut adalah sepadan ataupun kognat dengan perkataan “tersembur” dalam loghat Melayu Baku. Menurut Kamus Dewan Edisi Keempat, “tersembur” telah ditakrifkan sebagai “terpercik keluar”.

Akhir sekali, “Cempegha” adalah antara perkataan yang terdapat dalam “loghat” Abi. Perkataan tersebut adalah sepadan ataupun kognat dengan perkataan “Cempera” dalam loghat Melayu Baku. Menurut Kamus Dewan Edisi Keempat, “cempera” telah ditakrifkan sebagai “berpecah-belah ke sana ke mari”.

PERALIHAN BUNYI DARIPADA PROTO-MALAYIK

Proto-Malayik (PM) adalah kajian bahasa purba yang telah melahirkan bahasa moden iaitu Melayu, Iban, Minangkabau dan sebagainya. Untuk pengetahuan, PM adalah anak kepada Proto-Malayo-Polinesia (PMP) di mana PMP adalah anak kepada Proto-Austronesia (PAN).
Contoh perkataan yang terdapat dalam PM adalah *tAr(ə)baŋ, *uraŋ dan *dʒalan. Ketiga-tiga perkataan purba itu masing-masing membawa maksud “terbang”, “orang” dan “jalan”.
Perkataan *tAr(ə)baŋ adalah antara yang diwarisi dalam loghat Abi. Perkataan purba tersebut telah berubah menjadi “teghebiang”. Bunyi “Getaran Gusi Bersuara [r]” telah bertukar menjadi “Getaran Anak Tekak Bersuara [ʀ]”. Huruf “ia” merupakan diftong dalam loghat itu.

Perkataan *uraŋ adalah antara yang diwarisi dalam loghat Abi. Perkataan purba tersebut telah berubah menjadi “oghiang”. Bunyi “Getaran Gusi Bersuara [r]” telah bertukar menjadi “Getaran Anak Tekak Bersuara [ʀ]”. Huruf “ia” merupakan diftong dalam loghat itu.
Perkataan *dʒalan adalah antara yang diwarisi dalam loghat Abi. Perkataan purba tersebut telah berubah menjadi “jalan”. Tidak ada sebarang perubahan yang berlaku dari Proto-Malayik kepada Loghat Abi.

TERJEMAHAN KE JOHOR-RIAU

Adakah masih ingati akan ayat loghat Abi yang diberikan tadi? Ini yang dapat diterjemahkan oleh kami iaitu penulis artikel ini.

“Tuan-Tuan dan Puan-Puan,
Sebentar lagi kita nak mendarat di Lapangan Terbang Chuping.
Tali pinggang itu tolong pakai takutnya pelanting pergi depan sebentar lagi … kepala, kepala dah ni nak mendarat… jangan … kacau orang pula.
Mana nak terkencing, nak berak itu tolong tahan sebentar … … lagi tersembur di jalan … lagi … dengan kapal terbangnya turun.. boleh …nya tahan.
Mana yang ada telefon boleh minta tolong tutup sebentar, jangan degil buka juga… tampar kepala sekejap lagi…
Tuan-tuan dan puan-puan , kita sudah selamat mendarat di Lapangan Terbang Chuping…
Jangan … buat ‘…’, bangun pergi tunggu ramai-ramai di hadapan pintu …. tunggu sekejap dulu!!!”

Tiga titik di atas menunjukkan kesukaran penulis dalam mencari padanan perkataan.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Persoalannya, apakah kesemua penutur Melayu dapat memahami loghat Abi? Dengan keadaan, mereka tidak mengenali Bahasa Melayu dan Bahasa Indonesia Baku, tidak pernah bertemu dan mereka perlu berbual dengan menggunakan loghat masing-masing.
Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang “loghat” Abi. Perlu diiingatkan, tidak semua loghat Melayu adalah Johor-Riau. Malah, kesemuanya adalah adik-beradik yang telah dilahirkan oleh induk yang sama iaitu Proto-Malayik.

Apakah yang penulis terlupa tentang “loghat” tersebut? Harap berikan ulasan anda di dalam ruangan ulasan di bawah.

RUJUKAN

Austronesian Basic Vocabulary Database (Proto-Malayic). Dicapai pada 26hb November 2020 dari https://abvd.shh.mpg.de/austronesian/language.php?id=740

How many people speak Indonesian? Dicapai pada 26hb November 2020 dari http://ipll.manoa.hawaii.edu/…/how-many-people-speak…/

Bahasa Melayu. Dicapai pada 26hb November 2020 dari https://www.mustgo.com/worldlanguages/bahasa-melayu-malay/

Kursus Bahasa Untuk Penerbangan ~ Loghat Perthliess (Abi). Dicapai pada 26hb November 2020 dari https://kheru2006.livejournal.com/1943829.html

Omniglot: Malay. Dicapai pada 26hb November 2020 dari https://www.mustgo.com/worldlanguages/bahasa-melayu-malay/

Dewan Bahasa Dan Pustaka. Dicapai pada 26hb November 2020 dari http://prpm.dbp.gov.my/Cari1?keyword=johor+riau&d=175768


Ujian Kebenaran Socrates

Socrates ahli falsafah ulung Yunani, suatu hari didatangi oleh seorang kenalannya dengan perasaan teruja ingin memberitahunya sesuatu,

“Socrates, tahukah kau apa yang aku dengar mengenai salah seorang muridmu?”

“Tunggu dulu!” Socrates menjawab.

“Sebelum kau meneruskan ceritamu, kau hendaklah melepasi ujian yang mudah ini. Ianya dinamakan Tiga Ujian.”

“Tiga Ujian?”

“Ya betul!” jawabnya.

“Ujian yang pertama, iaitu Kesahihan. Adakah kau benar-benar pasti yang bakal kau beritahu itu adalah sahih?

“Tidak.” jawab kenalannya, “Aku sebenarnya hanya mendengar khabar angin sahaja.”

“Kau sendiri tidak pasti samada ianya benar atau tidak. Sekarang cuba pula ujian yang kedua iaitu Kebaikan. Apakah yang akan kau ceritakan itu mengenai sesuatu kebaikan yang dilakukan oleh muridku?”

“Tidak, malah sebaliknya…”

Socrates menyambung lagi, “Maksudnya, kau hendak menceritakan keburukan muridku sedangkan kau sendiri tidak pasti samada ianya benar atau tidak?” Kenalannya mengangkat bahu dengan rasa malu-malu alah.

“Baiklah, kau masih boleh melepasinya tetapi ada satu lagi ujian yang ketiga iaitu Faedah. Apakah cerita yang hendak kau sampaikan itu memberi faedah kepadaku?

“Tidak juga.”

“Jika berita itu tidak juga Benar atau Baik malah tiada Faedah, mengapa perlu memberitahu kepadaku?”

Kenalannya diam dan tertunduk malu.

-ARAZ-


Kenapa Kucing Oyen Perangai Tak Cukup Sel Otak?

Sesiapa yang ada kucing oyen akan perasan benda ni. Tak kisah la baka kampung ke, Parsi ke, Maine Coon ke, asal oyen je auto bengong. Ada je benda diorang nak pedajal tiap hari. Jadi ini mendatangkan satu persoalan. Diorang ni semua memang tak cukup zat otak ke?

Sebelum kita cerita pasal diorang ni memang bahlol sejak azali ke apa, kita kena tahu yang hanya kucing jantan je boleh dapat bulu oren. Kucing betina takkan dapat bulu oren. Benda ni kita panggil sebagai gen ‘sex linked’, di mana hanya satu jantina ni je boleh dapat benda tu. Sama macam manusia di mana hanya lelaki je boleh dapat buta warna, perempuan tak dapat melainkan dia ada kecacatan genetik yang dahsyat.

Tapi sebab kucing oren ni semua jantan, maka punca kenapa diorang ni serupa tak cukup zat otak ialah sebab…diorang ni jantan. Kucing jantan ni memang dia punya bengong dia tak relaks, tak simpan untuk cucu cicit dia. Juga, kucing jantan lebih suka berinteraksi dengan kita berbanding kucing betina. Jadi sebab tu kucing oyen ni walaupun bangang, tapi diorag jugaklah kucing paling manja dengan kita. Disebabkan benda ni kita stereotip dia sebagai kucing bengong, padahal semua kucing jantan pun sama bengong.

Sama macam kita yang lelaki jugak lah. Kalau bab buat benda bodo ni lelaki je. Elok elok ada kereta kancil cantik pergi mod tayar jadi tayar kangkang lepas tu bila eksiden dok tanya kenapa dia boleh eksiden.


Sejarah Penubuhan Jenama UNIQLO

‘UNIQLO’ adalah sebuah jenama pakaian antarabangsa yang tidak asing lagi, khususnya buat penggemar-penggemar fesyen yang berada di Malaysia dan seluruh dunia secara amnya. Jenama Uniqlo diasaskan oleh usahawan terkemuka Jepun, iaitu Tadashi Yanai pada tahun 1984.

Secara asasnya, jenama ini dimiliki sepenuhnya oleh sebuah syarikat berstatus pegangan awam (public holding), iaitu syarikat ‘Fast Retailing Co. Limited’ yang berpusat di wilayah Yamaguchi, bahagian selatan negara Jepun.

Menurut sejarah, syarikat ‘Fast Retailing Co. Ltd’ atau nama asalnya; ‘Ogori Shoji Co. Ltd’ telah dibangunkan oleh bapa Tadashi, iaitu Kanichi Yanai pada tahun 1963 dengan modal berbayar sebanyak ¥6 Juta Yen.

Empayar fesyen ini sebenarnya bermula 14 tahun lebih awal, iaitu pada tahun 1949, setelah Kanichi Yanai membuka perusahaan menjual dan menjahit (tailor) pakaian lelaki di Bandar Ube, Yamaguchi yang dikenali sebagai ‘Men’s Shop Ogori Shoji’.

Tadashi Yanai kemudiannya mula mengambil bahagian di dalam perniagaan bapanya itu selepas beliau menamatkan pengajiannya di Universiti Waseda, dalam jurusan Ijazah Sarjana Muda (Bachelor) Ekonomi dan Politik pada tahun 1971.

Memasuki tahun 1984, Tadashi dilantik sebagai Presiden syarikat ‘Ogori Shoji Co. Ltd’, yang pada waktu itu sudah pun diiktiraf sebagai empayar perniagaan fesyen dengan rangkaian 22 unit kedai pakaian di seluruh Jepun.

Di bawah pengurusan Tadashi, syarikat ini kemudiannya mengembangkan lagi empayar perniagaan mereka dengan membuka lebih banyak rangkaian kedai baharu di bawah penjenamaan komersil; ‘Unique Clothing Warehouse’. Untuk pengetahuan, penggunaan singkatan nama ‘Uniqlo’ bermula setelah berlaku sedikit kesilapan ketika mereka ingin membuat pendaftaran nama syarikat subsidiari baharu di negara Hong Kong.

Menurut laman Forbes, perancangan asal yang dibuat adalah untuk menggunakan singkatan berbunyi ‘UniClo’, yang diambil bersempena dengan nama panjangnya; ‘Unique Clothing Warehouse’. Namun, huruf ‘C’ dikatakan telah tertukar dengan huruf ‘Q’, sekali gus menjadikan ejaan ‘UniQlo’ kekal sebagai singkatan baharu kepada jenama fesyen terkemuka dari Jepun itu.

Sebagai info, Tadashi melaksanakan penjenamaan semula syarikat ‘Ogori Shoji Co. Ltd’ kepada ‘Fast Retailing Co. Ltd’ pada bulan September tahun 1991.

Selain jenama Uniqlo, syarikat ini turut memiliki beberapa rangkaian jenama fesyen bertaraf antarabangsa lain, seperti ‘G.U’, ‘Theory’, ‘Helmut Lang’, ‘PLST’, ‘Comptoir des Cotonniers’ (CDC), ‘Princesse tam.tam’ (PTT) dan ‘J Brand’.

Uniqlo terkenal dengan struktur perniagaannya yang agak unik, yang mana jenama ini terlibat secara langsung dengan keseluruhan rantaian proses pembuatan pakaian yang bermula daripada perolehan bahan asas (basic material) sehingga lah menjadi produk akhir. Walau bagaimanapun, jenama ini tidak memiliki sebarang kilang produksinya di Jepun.

Sebaliknya, mereka menggunapakai kaedah ‘outsource’ persis syarikat-syarikat gergasi dunia seperti Apple Inc, Samsung Corporation dan sebagainya, menerusi jalinan usahasama (partnership) dengan beberapa kilang produksi tekstil di negara luar.

Kilang-kilang produksi jenama Uniqlo rata-ratanya berada di Benua Asia, antaranya; wilayah Shanghai (China), Ho Chi Minh City (Vietnam), Dhaka (Bangladesh), Jakarta (Indonesia), dan Bengaluru (India), termasuk sebuah kilang di Eropah Timur, yang terletak di wilayah Istanbul (Turki).

Setakat tahun 2019, secara keseluruhannya, syarikat Fast Retailing Co. Ltd menggajikan pekerja seramai 56 523 orang yang terdiri daripada pelbagai kewarganegaraan. Daripada jumlah itu, kakitangan Uniqlo sahaja adalah berjumlah kira-kira 44 424 orang berdasarkan data terbitan tahun 2018.

Dalam pada itu, jenama Uniqlo membahagikan segmen ‘retail’-nya kepada dua segmen utama, iaitu segmen ‘Uniqlo Japan’ untuk pengurusan pasaran domestik Jepun dan segmen ‘Uniqlo International’ untuk menguruskan 21 pasaran perniagaan di peringkat antarabangsa.

Secara kumulatifnya, Uniqlo memiliki 2196 rangkaian kedai (Stores) di seluruh dunia setakat bulan Ogos 2019, menurut data rasmi daripada portal fastretailing.com.

Lebih spesifik, segmen Uniqlo Japan membuka 817 unit kedai di seluruh negara Jepun, termasuk 43 cawangan yang tertakluk di bawah sistem ‘franchise’. Manakala, segmen Uniqlo International pula memiliki 1379 unit kedai.

Pasaran terbesar Uniqlo berada di negara China (termasuk Hong Kong dan Taiwan), yang mana jenama ini telah menempatkan jumlah cawangan tertinggi dengan rekod sebanyak 807 unit kedai.

Diikuti 188 unit kedai di Korea Selatan, 231 kedai di wilayah Asia Tenggara & Oceania (Malaysia, Singapura, Indonesia, Thailand, Filipina, Vietnam dan Australia), 91 unit kedai di Benua Eropah dan 61 unit di Benua Amerika Utara.

Terbaharu, Uniqlo dilaporkan baru sahaja merasmikan pembukaan sebuah ‘megastore’ bersaiz 51 000 kaki persegi dengan menggunakan konsep ‘roadside store’, yang terletak di Bandar Sri Damansara, Petaling Jaya.

Berdasarkan nilaian semasa, syarikat Fast Retailing memiliki ‘market capitalization’ berjumlah $49.2 Bilion USD setakat bulan Mei 2020. Sementara itu, analisis Forbes terbitan bulan Julai 2020 mendapati bahawa nilai keseluruhan (brand value) jenama Uniqlo adalah sebanyak $9.2 Bilion.

Dari segi saiz pendapatan jualan (sales revenue) pula, Uniqlo merekodkan pendapatan keseluruhan berjumlah $15.9 Bilion USD atau ¥1.650 Trilion Yen pada tahun 2020. Untuk itu, segmen Uniqlo Japan mencatat perolehan sebanyak $7.8 Bilion, manakala segmen Uniqlo International pula $8.17 Bilion.

Angka ini menunjukkan penurunan yang singnifikan jika dibandingkan dengan pendapatan jualan yang direkod pada tahun 2019 ($21.2 Bilion) dan tahun 2018 ($17.0 Bilion), ekoran penularan pandemik Covid-19 yang melanda dunia.

Pun begitu, senario penurunan hasil jualan yang menimpa syarikat fesyen terkemuka Jepun itu tidak pun menghalang pemiliknya untuk dinobatkan sebagai salah seorang individu terkaya di Jepun, setelah harta kekayaannya melonjak naik kepada $41.6 Bilion USD atau RM168.1 Bilion pada awal bulan Disember 2020 menurut Forbes.

Sebagai pembandingan, jenama Uniqlo berada pada kedudukan ke-9 global di dalam senarai ‘Apparel 50 2020 Ranking’ terbitan brandfinance.com, dengan nilaian (valuation) berjumlah $12.9 Bilion.

Nike pula dinobatkan sebagai jenama ‘apparel’ paling bernilai dunia dengan rekod sebanyak $34.79 Bilion, diikuti Gucci ($17.63 Bilion), Adidas ($16.48 Bilion), Louis Vuitton ($16.47 Bilion), Cartier ($15.01 Bilion), ZARA ($14.58 Bilion), H&M ($13.86 Bilion) dan Chanel ($13.70 Bilion)


Cacing Pita: Parasit Dalam Perut Manusia Akibat Makan Makanan Mentah

Korang pernah tengok cacing pita tak? Kalau tak pernah korang wajib tahu pasal cacing ni sebab silap hari bulan cacing ni duduk dalam perut kita, lepas tu dia jadi ‘saka’ makan makanan yang kita hadam.

Cacing Pita (Tapeworm) atau cacing Cestoda ialah kumpulan cacing parasit dalam keluarga cacing pita sendiri iaitu Platyhelminthes. Nama keluarga ini terang-terang bermaksud ‘leper’. Semua spesis cacing dalam kumpulan Cestoda ialah jenis parasit.

Cacing ini biasa tinggal dalam perut haiwan ternakan seperti lembu dan khinzir. Telurnya melekat dalam daging. Ada sesetengah telur keluar dari dubur bersama najis. Jika daging ternakan tidak diproses secara betul atau dimakan mentah, kemungkinan besar cacing pita ini menjadikan perut manusia sebagai rumah kedua.

Selain leper, panjang cacing ini bergantung kepada panjang usus perumah. Maksimum panjang cacing pita ialah 20 meter. Panjang cacing pita dalam perut ikan paus boleh mencecah 30 meter. Cacing pita juga boleh beranak sendiri dengan hasilkan telur dan sperma, kemudian cantumkan membentuk telur. Ini dipanggil spesis hermaphrodite, haiwan yang mempunyai dua jantina.

Kalau bahagian abdomen korang merasa sakit, cirit-birit, berat badan menurun mendadak walaupun makan begitu berselera, kemungkinan besar cacing pita ini dah sampai dalam perut korang. Nak hapuskan cacing ni cuma makan ubat anti-cacing je, tapi bergantung kepada jenis ubat yang mampu hapuskan beberapa spesis cacing parasit.

Peratusan manusia kena jangkitan cacing ini biasanya rendah kalau kita tinggal di kota. Biasanya jangkitan ini terjadi di kawasan perkampungan atau kota yang tidak menjaga kebersihan daging yang diproses. Jadi, korang tak perlu risau pasal jangkitan cacing pita asalkan korang masak daging sepenuhnya.

Nak lagi kisah pasal cacing parasit ini? Jom dapatkan THE PLAGUE: SEJARAH WABAK DUNIA! Koang boleh beli di Shopee kami sempena jualan PASCA PBAKL: https://bit.ly/ThePlagueShopee